钦定古今图书集成/明伦汇编/皇极典/第253卷 > 刘勰新论 > 爱民
## 钦定古今图书集成/明伦汇编/皇极典/第253卷 > 刘勰新论 > 爱民

“天生万民而立之君，君则民之天也。”天之养物，以治
阴阳为本；君之化民，以政教为务。故寒暑不时则疾
疫，风雨不节则岁饥。刑罚者，民之寒暑也；教令者，民
之风雨也。刑罚不时则民伤，教令不节则俗弊。故水
浊无掉尾之鱼，土确无葳蕤之木，政烦无逸乐之民。
夫足寒伤心，民劳伤国，足温而心平，人佚而国宁。是
故善为理者，必以仁爱为本，不以苛酷为先；宽宥刑
罚，以全人命，省彻徭役，以休民力；轻约赋敛，不匮人
财，不夺农时，以足民用，则家给国富而太平可致也。
人之于君，犹子之与父母也，未有父母富而子贫，父
母贫而子富也。故人饶足者，非独人之足，亦国之足
也；渴乏者，非独人之渴乏，亦国之渴乏也。故《有若》曰：
“百姓足，君孰与不足？百姓不足，君孰与足？”此之谓也。
先王之治，上顺天时，下养万物，草木昆虫不失其所；
獭未祭鱼，不施网罟；豺未祭兽，不修田猎；鹰隼未击，
不张罻罗；霜露未霑，不伐草木。草木有生而无识，鸟兽有识而无知，犹施仁爱以及之，奚况生人而不爱
之乎？故君者，其仁如春，其泽如雨，德润万物，则人为
之死矣。昔太王居邠而人随之，仁爱有馀也。夙沙之
君而人背之，仁爱不足也。仁爱附人，坚于金石，金石
可销而人不可离。故君者壤也，人者卉木也。“未闻壤
肥而卉木不茂，君仁而万人不盛矣。”